**ÅRSMELDING FOR MENTAL HELSE TROMS OG FINNMARK**

**Årsmøteperioden 23.04.2022 – 22.04.2023**

Mental Helse er en medlemsorganisasjon for alle mennesker med psykiske helseproblemer, pårørende og andre interesserte. Mental Helse arbeider for at alle kan leve et meningsfylt liv og oppleve egenverd og mestring. Våre verdier er likeverd, åpenhet, respekt og inkludering.

Mental Helse Troms og Finnmark har per 02.04.2023 er det 864 medlemmer hvorav 728 betalende.

**Styret har i perioden bestått av:**

|  |  |
| --- | --- |
| Leder fra 21.11.22 : Torhild Ackermann  | Kirkenes  |
| *Leder til 20.11.22 : Ole-Marius Minde Johnsen*  | *Tromsø*  |
| Nestleder fra 21.11.22 : Eli Haaland  |   | Porsanger  |
| *Nestleder til 20.11.22 : Torhild Ackermann* |  | *Kirkenes* |
| Kasserer : Stine Valjord  |   | Senja  |
| Studieleder : Torhild Ackermann  |   | Kirkenes  |
| Styremedlem : Ken-Roger Gjøvik  |   | Hammerfest  |
| Styremedlem : Janne A. Bergersen |   | Kvæfjord  |
| Styremedlem : Solbjørg Henningsen  |   | Porsanger |
| 1.Varamedlem : Christina Wangsbro  |   | Tromsø  |
| 2.Varamedlem : Kjell Dypfest  |   | Porsanger  |
| 3.Varamedlem : Merethe S. Lønnum  |   | Tromsø |

I løpet av årsmøteperioden ble leder, Ole-Marius M. Johnsen, valgt til ny landsleder, og det medførte endringer i styret. Torhild Ackermann ble konstituert som leder fra 21. november 2022, Eli Haaland som konstituert nestleder, samt Christina Wangsbro trådte inn som fast medlem fra samme dato.

Kasserer har tidvis i perioden ikke hatt mulighet til å følge fulgt opp vervet. Styret måtte derfor finne og vedta andre løsninger for at alle utbetalinger ble gjennomført og regnskapet ført, blant annet har nestleder Haaland tatt ekstra ansvar.

Styremedlem Ken Roger Gjøvik søkte 31.01.2023 permisjon fra sist verv ut årsmøteperioden. Varamedlem Kjell Dypfest gikk inn som fast medlem av styret, frem til han trakk seg 27. mars 2023. Merethe S. Lønnum gikk inn som fast medlem fra den dato.

**Valgkomite :**

**Leder:** Knut Harald Eriksen (Båtsfjord)

**Medlemmer:** Verna Lise Viken (Nordreisa), Tom-Kristian Tommen Hermo (Hammerfest)

Gunn-Anita Jacobsen (Nordreisa)

**Revisor:** Enter Revisjon Alta, v/Kai-Roger Olsen, Statsautorisert revisor

**Styremøter:**

Fylkesstyret har i årsmøteperioden avholdt 8 styremøter, hvor 1 av de har vært fysiske møter, i etterkant av årsmøtet 2022. Øvrige styremøter har vært avholdt digitalt på møteplattformen Teams. Styret har behandlet 44 saker, og arbeidsutvalget (AU) bestående av leder, nestleder, og styremedlem har avholdt 3 møter.

Det har vært viktig for fylkesstyret å begrense møtekostnadene, samt reisebelastning vinterstid, og man har derfor prioritert å avholde kortere Teams-møter. Styret opplever at møtestruktur og saker til behandling, har fungert veldig godt i perioden.

Noen av styrets medlemmer har ikke møtt på Teams. De har oppgitt selv at de har manglende kompetanse på området, samt på grunn av tekniske problemer. Til tross for dette har det virket som at Teams er en god møtearena, når avstandene er store.

**Møtevirksomhet og brukerrepresentasjon:**

Mental Helse Troms og Finnmark har mange dyktige og engasjerte medlemmer og tillitsvalgte som har gjort en fantastisk innsats i årsmøteperioden. Styret har jobbet for å sikre god brukerrepresentasjon.

Fylkeslaget har også som et av eierlagene i Bikuben RBS (Regionalt Brukerstyrt Senter), vært representert i Bikubens styre.

**Regionalt brukerutvalg i Helse Nord RHF**

Ole-Marius Minde Johnsen har vært medlem av utvalget siden 2018, og har i årsmøteperioden deltatt på 10 møter. I 2024 utløper maksperioden (3 perioder à 2 år) som medlem av regionalt brukerutvalg i Helse Nord, og det er derfor viktig at Mental Helse Troms og Finnmark jobber for å finne en erstatter.

**Brukerutvalget i Universitetssykehuset Nord-Norge HF**

Merethe Saga Lønnum var medlem av utvalget til februar 2022. Mental Helse Troms og Finnmark fikk ikke oppnevnt et nytt fast medlem, men Ole-Marius M. Johnsen ble valgt som 4. vara til utvalget. Han har deltatt på 2 møter i årsmøteperioden.

**Brukerutvalget i Finnmarkssykehuset HF**

Torhild Ackermann og Knut Harald Eriksen ble i 2022 oppnevnt som faste medlemmer i brukerutvalget.

**Brukerutvalget i Sykehusapoteket Nord HF**Torhild Ackermann ble i 2022 oppnevnt som medlem utvalget.

**Bikuben RBS**

Årsmøtet 2022 ga fylkesstyret tidsbestemt fullmakt til å oppnevne nytt styremedlem og varamedlem til Bikubens styre. Torhild Ackermann representert Mental Helse Troms og Finnmark i årsmøteperioden.

**Brukerutvalget i NAV Troms og Finnmark**

Ken Roger Gjøvik har representert Mental Helse i brukerutvalget, og deltatt på 2 møter i årsmøteperioden.

**Representasjoner i andre fora:**

* Overordnet medvirkningsgruppe for valg av tomtevalg/virksomhetsalternativ, nytt bygg psykisk helse- og rusbehandling UNN Åsgård.
* Samarbeidsmøter med brukerorganisasjoner og erfaringskonsulenter i forbindelse med valg av tomt/virksomhetsalternativ UNN Åsgård.
* Brukermedvirkningsforum psykiatrisk avdeling UNN Åsgård.
* Brukermedvirkningsforum avdeling Nord UNN Åsgård
* Kvalitets- og arbeidsmiljøutvalget Psykisk helse og rusklinikken UNN HF
* Innspillsmøte UNNs brukerbank
* «Bedre i lag Finnmark» - Samhandling mellom kommuner og spesialisthelsetjenesten i

Finnmark – Konferanseplanlegging og gjennomføring i Alta og Varangerbotn.

* «Bedre i lag Troms» - Samhandling mellom kommuner og spesialisthelsetjenesten i

Troms – Konferanseplanlegging i Tromsø, Harstad og Finnsnes

* REK Nord – Regional komitè for medisinsk og helsefaglig forskningsetikk
* Prosjektgruppe for digitale- og samhandlingstjenester i Helse Nord
* Programkomitè for Helse Nords brukerkonferanse 2022
* Studentundervisning voksenpsykiatrisk poliklinikk UNN Åsgård
* NorTrials rådgivende gruppe
* Styringsgruppemøter for Seprep utdanning i UNN
* Styringsgruppemøte felles henvisningsmottak for avtalespesialister
* Styringsgruppemøte eMeistring Helse Nord
* Kompetansenettverk for selvmordsforebygging i Helse Nord
* Tildelingsutvalget for forskningsmidler i Helse Nord
* Medvirkningsgrupper nytt bygg for sikkerhetspsykiatri, poliklinikk, døgnvirksomhet og DPS
* Pasientvelferdsfond for pasienter innen psykisk helsebehandling UNN
* Viken behandlingssenter i Bardu
* Regionalt samarbeidsforum for boligsosiale problemstillinger, Statsforvalteren i Troms og Finnmark

Mental Helse Troms og Finnmark kan være stolt over de hundrevis av timene våre tillitsvalgte har brukt i alle disse foraene. Styret har prioritert å delta i slike fora hvor vi ser at vår organisasjon, og brukernes erfaringer er viktig å få frem i utviklingen av behandlingstilbudet.

Det er også viktig å fremheve engasjementet som er ute i våre lokallag. Vi har i flere kommuner tillitsvalgte som deltar i kommunale råd og utvalg, og jobber tett med lokale DPS.

**Ledermøtet**

Ledermøtet i Mental Helse avholdes 2 ganger i året. Dette foraet består av alle fylkes- og nestledere i Norge, samt sentralstyret. Ledermøtets rolle er å være et rådgivende organ for sentralstyret, og sørge for erfaringsutveksling og kunnskapsheving blant deltakerne. I årsmøteperioden har det vært avholdt ledermøte i september 2022, hvor fylkesleder, Ole-Marius M. Johnsen, og Ken Roger Gjøvik deltok, og i mars 2023 hvor fylkesleder, Torhild Ackermann, deltok. Begge ledermøtene ble avholdt på Gardermoen.

**Landsmøtet 2022**

Mental Helse Troms og Finnmark hadde ved landsmøtet 6 delegater, inkludert fylkesleder. Styret prioriterte en aktiv deltakelse under landsmøtet, og avholdte 2 delegasjonsmøter i forkant. Vår delegasjon fremmet endringer til samfunnspolitisk program, hvor man ønsket å synliggjøre vår samiske befolkning som urbefolkning, og ikke en minoritet.

Årsmøtet i 2022 oversendte to forslag til landsmøtet. Det var forslag om Nord-Samisk navn på Mental Helse, og vedtektsendring for å gi sammenslåtte fylkeslag mulighet til å fortsette på tross av re-etablering av tidligere fylkesgrenser.

Mental Helse Troms og Finnmark viste stor delaktighet under landsmøtet, og vi er stolte av at vår fylkesleder, Ole-Marius M. Johnsen, ble valgt som ny landsleder.
 **Regionrådet**

Regionrådet er sammensatt av fylkeslagene Troms og Finnmark, Nordland, Trøndelag og Møre og Romsdal. Regionrådet skal være en arena for samarbeid mellom fylkeslagene, erfaringsutveksling og kursing. Regionrådet vårt har besluttet å jobbe for en felles lokallagssamling i 2023, med deltakere fra lokallag i alle fylkene som er en del av regionrådet. I årsmøteperioden har det vært avholdt ett møte i regionrådet, 21-23. oktober på Gardermoen. Fylkesleder og nestleder deltok på vegne av Troms og Finnmark.

**Mental Helse konferansen 2023**

Mental Helse Troms og Finnmark deltok med 4 representanter til denne konferansen. Konferansen samlet nærmere 250 deltakere, i tillegg til 100 deltakere digitalt, og årets tema var Ungdom.

Vi er veldig godt fornøyde med gjennomføring og tematikken under konferansen, og ser frem til neste konferanse i 2025.

**Lokallag i Troms og Finnmark**

Vi har i dag registrert 17 lokallag i Troms og Finnmark. Kvæfjord, Harstad, Salangen, Skjervøy, Nordreisa, Tromsø, Kirkenes, Porsanger, Hammerfest og Kvalsund, Lebesby, Måsøy, Gamvik og re-etablerte Båtsfjord og Lyngen, er å regne som aktive lokallag. Kautokeino, Senja og Nordkapp er per nå ikke aktive lokallag.

Fylkesleder, Torhild Ackermann, deltok på årsmøtet 2023 til Mental Helse Hammerfest og Kvalsund, og styremedlem, Solbjørg Henningsen, deltok på re-etableringsmøtet til Mental Helse Lyngen.

Styret ønsker med aktiv deltakelse og bistand å kunne trygge styrene i lokallagene med den formelle gjennomføringen av årsmøtet. Slik at de kan fokusere på sitt viktigste arbeid, som er aktivitetene mellom årsmøtene. Styret ser verdien i denne bistanden, og vil anbefale at man fortsetter med dette tilbudet for å styrke lokallagene i Troms og Finnmark.

**Lokallagssamling 2022** – **Samisk kulturforståelse.**

Fylkesstyret inviterte samtlige lokallag i Troms og Finnmark til en samling i Karasjok som ble avholdt i 2-4. desember 2022.

Hovedfokuset på denne samlingen var samisk kulturforståelse, og hvordan man kan jobbe for å styrke den psykiske helsen blant den samiske urbefolkningen. Gruppearbeidet bestod av spørsmålene:
- Hvordan kan vi bli bedre på ivaretagelse av samiske perspektiver på individ- og systemnivå?
- Hvordan kan vi rekruttere flere brukermedvirkere med samisk bakgrunn, eller ta med oss samiske perspektiver inn i brukermedvirkning?
- Hva kan vi gjøre for å forhindre/forebygge samehets?
- Hvordan kan lokallag arbeide med møteplasser?

-Samlingen inneholdt innlegg ved professor Vigdis Stordahl som belyste samisk kulturforståelse sett fra et sosialantropologisk perspektiv.

Det var også innlegg fra en samisk far i reindrifta, som i et samfunnsperspektiv på mikro- og makronivå ga oss innsikt i hvordan det er å være forelder til unge i dag, om bekymringer, hets og identitet.

Under samlingen var det flere som åpnet seg opp i forhold til det å ha en samisk bakgrunn.

Det var totalt 12 deltakere på samlingen, hvor det deltok representanter fra 5 lokallag.

**Økonomi:**

Fylkesstyret har i henhold til vedtatt budsjett prioritert et høyt aktivitetsnivå i 2022, som gjenspeiles i vårt regnskap. Vi har hatt et fokus på å holde møtekostnadene lave, noe som har vært mulig ved bruk av møteplattformen Teams.

Helse Nord RHF tildelte Mental Helse Troms og Finnmark 230 000 kr i 2022. Disse midlene hadde tydelige føringer på at de skal brukes på kompetanseheving og rekruttering av brukerrepresentanter, og arrangere samling med fokus på psykisk helse i den samiske befolkningen. Fylkesstyret har sørget for at midlene har blitt brukt i henhold til søknad og formål, ved gjennomføring av kurs under fylkesårsmøtet og lokallagssamlingen.

Mental Helse Troms og Finnmark ønsker å takke Sparebanken 1 Nord-Norge, som tildelte 50 000 kr for gjennomføringen av lokallagssamling. Troms og Finnmark fylkeskommune tildelte 75 000 kr i slutten av 2022, for å styrke vårt arbeid.

**Sluttord:**

Fylkesstyret ønsker å takke alle våre flotte medlemmer og tillitsvalgte i Troms og Finnmark. Vi ser et stort behov for at vår organisasjon er synlige, til stede i råd og utvalg, og løfter brukerstemmen inn i systemene for å skape den beste behandlingen. Vi ser store muligheter til å fortsette styrkingen av organisasjonen i Troms og Finnmark.

Vi er stolte over at Mental Helse har fått et nord-samisk navn på vår organisasjon, og vi har påbegynt prosessen med å sette samisk helse på kartet i Mental Helse. Dette viktige arbeidet vil fortsette i neste årsmøteperiode.

Torhild Ackermann Eli Haaland
Fylkesleder Nestleder

Janne Annie Bergersen Merethe Saga Lønnum
Styremedlem Styremedlem

Christina Wangsbro Solbjørg Henningsen
Styremedlem Styremedlem

Stine Valjord
Kasserer